SPOROČILO KOMISIJE EVROPSKEMU PARLAMENTU, SVETU, EVROPSKEMU EKONOMSKO-SOCIALNEMU ODBORU IN ODBORU REGIJ

Udeležba EU na svetovni razstavi Expo 2015 v Milanu „Nahranimo planet: energija za življenje“

1. Uvod in ozadje

Svetovna razstava Expo 2015 na temo „Nahranimo planet: energija za življenje“ bo potekala od 1. maja do 31. oktobra 2015 v Milanu. Tokratna razstava Expo naj bi bila mejnik v globalni razpravi o hrani in trajnosti ter bo platforma za politične razprave in politične pobude v zvezi s tem. Več kot 120 držav je že potrdilo udeležbo, kar odraža veliko zavzetost, ki izvira iz tega dogodka.

Pričakuje se skupno 20 milijonov obiskovalcev, kar pomeni dragoceno priložnost za obveščanje in komuniciranje z evropskimi (in mednarodnimi) državljani o ključnih temah, ki jih odpira razstava Expo. Vzporedno bo potekal tudi „kibernetski Expo“, namenjen milijardi uporabnikov interneta, s čimer se bodo možnosti vpliva še povečale.

Razstave Expo so bile od nekdaj večji mednarodni dogodki, na katerih so države, zainteresirani predstavniki zasebnega sektorja in organizacije predstavljali in promovirali svojo identiteto, politike in dosežke s področja obravnavanih tem. Tokratna razstava Expo pa bo poleg kulturnega dogodka tudi politični dogodek, saj bodo države in mednarodne organizacije skupaj razpravljale o vse obsežnejših vprašanjih hrane in trajnosti. EU bi si zato morala prizadevati za ključno vlogo v tej globalni razpravi in izkoristiti to priložnost, da vzpostavi plodno sodelovanje na teh področjih z drugimi zainteresiranimi stranmi tako iz javnega kot iz zasebnega sektorja.

Evropske institucije so se do zdaj dejavno udeležile vseh prejšnjih razstav Expo, ki so potekale v EU, in večine tistih, ki so bile organizirane v tujini. Poleg tega je iz poročil o preteklih udeležbah EU razvidno, da taki dogodki lahko pomembno vplivajo na to, kako državljani dojemajo EU in kakšen odnos imajo do nje.

Na podlagi teh pomislekov Komisija dejavno proučuje možnosti za udeležbo. V tem sporočilu, ki temelji na obsežni analizi preteklih razstav Expo, so predstavljeni načrtovani cilji, praktični vidiki in predlagani pristopi za čim večjo udeležbo EU na Expu v Milanu v tesnem partnerstvu Komisije, Evropskega parlamenta in drugih zainteresiranih institucij EU.

2. Cilji in koristi udeležbe EU

Komunikacija

Z možnostjo, da Expo obišče več milijonov obiskovalcev, je priložnost za sporočanje ključnih dosežkov EU na področjih hrane in trajnosti. Dogodek sovpada z zaključnim letom tisočletnih razvojnih ciljev in z začetkom okvira za obdobje po letu 2015, ki bo vseboval tudi cilje trajnostnega razvoja. Pri tem bi bilo treba izpostaviti prispevek EU in uspehe pri uresničevanju teh ciljev ter hkrati s tem prihodnje izzive za EU in njeno pripravljenost na odzivanje nanje.

Poleg tega bo leta 2015 strategija Evropa 2020 na sredini izvajanja in Expo bo enkratna priložnost, da se predstavijo vmesni rezultati strategije na področjih, predstavljenih na razstavi, vključno s tem, kar so države članice dosegle z medsebojnim sodelovanjem, ter cilji za drugo polovico strategije Evropa 2020 in s tem spodbujanje pozitivnega dojemanja in razumevanja politik EU.

Dana je bila tudi pobuda, da bi leto 2015 postalo evropsko leto razvojnega sodelovanja. Če bo uspešna, bo razstava Expo odlična komunikacijska platforma zanjo.

EU bi si morala predvsem prizadevati, da na svojem razstavnem prostoru preda jasno in dostopno sporočilo o skupnih ciljih pristojnih institucij EU na področju hrane in trajnosti. Poleg tega bi morale udeležene institucije EU podrobneje obravnavati bolj specifična in sporna vprašanja na konferencah in dogodkih, ki bi jih organizirale same.

Razvoj politik

Razstava bo odlična priložnost za odprto in v prihodnost usmerjeno izmenjavo z državljani in ima velik potencial za prihodnji razvoj politik. Dejanska udeležba EU ne bi smela biti zgolj informativna, temveč bi si morala prizadevati za interakcijo z obiskovalci in predstavljati priložnost za razpravljanje. Nekaj pomembnih vprašanj, ki bi spodbudila pogovor z obiskovalci, bi bilo določenih vnaprej in preskušenih na ciljnih skupinah.

Poleg tega so organizatorji pripravili strateški dokument, ki ga je generalni komisar razstave Expo 2015 10. oktobra 2012 razdelil predstavnikom posameznih držav[1], da bi še dodatno okrepili vpliv Expa kot spodbude za napredek in priložnosti za iskanje rešitev na področjih prehranske varnosti, varnosti hrane, trajnosti ter „hrane, miru in kulture“.

S tem dokumentom, ki je v nastajanju, naj bi se po eni strani objavil manifest, ki naj bi ga podpisali obiskovalci in se tako osebno zavezali, po drugi strani pa ustvarila priložnost za politično srečanje, na katerem bi se oblikovala politična agenda. Vsi udeleženci bodo med pripravami na Expo prispevali k temu odprtemu dokumentu, Komisija pa bo pripravila odgovor na prvi osnutek strateškega dokumenta v letu 2013.

Izobraževanje

Štiri teme strateškega dokumenta so globalna vprašanja, ki so tudi kritična do mnogih politik EU in vplivajo na vsakdanje življenje državljanov EU. Ta vprašanja so resnično daljnosežna: prehranska varnost je ključno vprašanje zaradi lakote in podhranjenosti zlasti v državah v razvoju, v Evropi pa je vse bolj zaskrbljujoča naraščajoča stopnja debelosti in razširjenost bolezni, povezanimi s pretiranim uživanjem hrane ali neustreznim prehranjevanjem zaradi slabe obveščenosti.

Varnost hrane je v zadnjih petnajstih letih postala osrednji element politik EU na tem področju in osnova za resničen vzor za preostali del sveta; pristop EU k hrani predpostavlja zagotovitev varne hrane njenim državljanom in potrošnikom ter je mejnik, na katerem temelji sloves in uspeh prehrambene industrije EU po vsem svetu. Trajnost je vse pomembnejša tako za državljane EU kot svetovno prebivalstvo, saj je vse pomembnejša tudi učinkovitejša raba virov, da se zagotovi blaginja prihodnjih generacij in omeji vpliv na okolje ter tako ohranijo že omejeni naravni viri. Ob upoštevanju tega bi morala biti vloga EU tudi vzgoja in ne le ozaveščanje, obiskovalcem pa bi morali predstaviti tudi pristope, usmerjene v reševanje težav na področjih hrane in trajnosti, državljanom pa omogočiti pozitivne spremembe življenjskega sloga, na primer z zmanjšanjem živilskih odpadkov in bolj zdravim načinom prehranjevanja.

3. Praktični vidiki

Območje, na katerem bo potekala razstava, leži severozahodno od Milana in meri 1,1 milijona m². Razstavo bo lahko obiskalo 140 000 obiskovalcev na dan, dogodki pa se bodo odvijali vzdolž dveh pravokotnih osi, tj. „Decumanus“ (1,5 km) s približno 70 razstavnimi prostori, ki jih bodo postavile države same, in „Cardus“ (350 m), ki je rezervirana za italijanske razstavljavce.

Razstava je zasnovana kot pametno mesto z inovativnim oblikovanjem in najnaprednejšimi tehnologijami za popolno interaktivnost (npr. z razširjeno resničnostjo in družabnimi omrežji), okoljsko primernim oblikovanjem, pametno mobilnostjo, tehnikami za upravljanje čakalnih vrst, energijsko učinkovitostjo ter zmanjšanjem količine odpadkov in recikliranjem. Da bi zagotovili skladnost, bosta oblikovanje in gradnja različnih stavb potekala po zelo strogih harmoniziranih predpisih.

Idealno bi bilo, da bi bila EU na Expu fizično prisotna ves čas, da bi imela pomemben vpliv, zagotavljala stalno interakcijo in komunikacijo z obiskovalci ter krepila podobo EU kot globalnega političnega akterja.

Italijanski organizatorji so EU ponudili glavni prostor v italijanskem paviljonu na območju Cardus pred palačo Italia in ob jezeru Arena, kjer se bodo odvijale večje institucionalne, kulturne in rekreacijske prireditve. Ker bo to najbolj obiskano območje Expa, naj bi se vpliv razstavnega prostora še povečal.

Velikost skupne površine, začasno rezervirane za EU, je 1 500 m², imela pa naj bi 3 nadstropja, od katerih naj bi bilo prvo rezervirano za razstavni prostor, drugo za sejne sobe in tretje za teraso na prostem. Zaradi bližine palače Italia s konferenčnim središčem, v katerem se bodo odvijale tudi prireditve EU, bi lahko omejili prostor in stroške.

Prisotnost EU na območju Cardus bi lahko dopolnili z večjo prisotnostjo na kraju samem, pri čemer bi lahko uporabljali digitalne komunikacijske tehnologije. To bi lahko bila tudi podlaga za ustvarjanje interakcije in sinergij s kibernetskim Expom s pričakovano milijardo obiskovalcev. V tem pogledu se bo Expo 2015 zaradi izjemno inovativnega in tehnološkega značaja bistveno razlikoval od vseh predhodnih svetovnih razstav Expo: obiskovalci bodo v celoti nadzorovali ter vnaprej najavili svoj obisk prek spletnih strani, aplikacij ter pametnih tehnologij. Zato bo bistveno, da se znotraj in zunaj razstavnega prostora EU oblikujejo novi pametni načini za interakcijo in privabljanje obiskovalcev.

Proračunska sredstva

Ob upoštevanju sedanjih proračunskih omejitev je predvideno, da bo EU na Expu v Milanu sodelovala na omejenem razstavnem prostoru, velikem 1 500 m², kar je pol manj kot na Expu v Hannovru[2], da bi zmanjšala s tem povezane stroške.

Za fizično prisotnost, ki so jo italijanski organizatorji rezervirali za institucije EU, bi bila potrebna sredstva v višini približno 10 milijonov EUR, ki bi bila porazdeljena med letoma 2014 in 2015. Glede na to, da je poudarek Expa na kmetijstvu in trajnosti, se bodo osnovna sredstva črpala iz ustrezne proračunske postavke. Leta 2015 bodo iz obstoječega ali načrtovanega proračuna črpana dodatna sredstva za organizacijo tematskih prireditev in razstav.

4. Predhodni predlogi za udeležbo EU

Bistveno bo, da bo sporočilo EU preprosto in da bo iz njega razvidna njena ključna vloga na področju hrane. Iz prejšnjih razstav Expo smo se naučili, da državljani obiskujejo več paviljonov in se na vsakem zadržijo le za kratek čas, tako da si zapomnijo le nekaj ključnih zamisli. Poudariti je treba tudi, da bo to sporočilo moralo biti dobro premišljeno, ker bodo do leta 2015 v ospredju lahko druga vprašanja. To sporočilo bo moralo nagovoriti „človeka na ulici“, najbolje pa bi bilo, da bi ga pred Expom preskusili na ciljnih skupinah.

V okviru tega sporočila in na prireditvah, ki jih bodo organizirali generalni direktorati, bi lahko predstavili različne primere pobud in politik EU na področju hrane in trajnosti, kot so na primer:

– Teme Expa so povezane predvsem s kmetijstvom, tj. s področjem, na katerem je EU zelo dejavna predvsem s SKP pa tudi številnimi drugimi politikami. Zanimiv bi bil na primer poskusni primer spremljanja rezultatov mednarodnega leta družinskih kmetij (leto 2014) in podrobna obravnava zadružnega gibanja, pri čemer bi bil glavni poudarek na ustanavljanju institucij v državah v razvoju, zlasti v Afriki.

– Hrana je temelj gospodarstva EU: na tem področju je EU največja izvoznica na svetu in prehranska industrija EU je največja pridelovalna industrija na svetu z letnim prometom skoraj 1 bilijon EUR, zaposluje pa več kot 4 milijone ljudi. Aktivna prisotnost EU na Expu bo ključna za oblikovanje politične razprave in morebitnih prihodnjih strategij na tem področju in s tem za nadaljnjo krepitev industrijske konkurenčnosti in izvoza.

– EU je največja donatorica razvojne pomoči na svetu in ta razstava bo tudi priložnost, da se evropskim državljanom in svetu predstavi obseg ukrepov EU na področju prehranske varnosti in varne preskrbe s hrano v najbolj ogroženih regijah na svetu. V okviru prehranske varnosti bo na Expu posebna pozornost namenjena tudi prehranskim odpadkom. Medtem ko je lakota še vedno pereča globalna težava zlasti v državah v razvoju, pa se na leto na svetu zavrže 40 % hrane, namenjene za prehrano ljudi. EU ima vodilno vlogo pri zavezanosti na tem področju in namerava do leta 2020 prepoloviti količino za užitje primernih prehranskih odpadkov. Posebni ukrepi v tej smeri so se že začeli izvajati z neposrednim sodelovanjem zainteresiranih strani, Expo pa bo priložnost, da se predstavijo rezultati in širijo najboljše prakse.

– Hrana je del naše skupne in raznovrstne kulturne dediščine, globalni simbol za način življenja v EU. To je deloma rezultat politik, ki jih EU izvaja na ključnih področjih varnosti in kakovosti hrane. EU zlasti glede varnosti hrane zaradi svojega znanstvenega pristopa, ki temelji na jasnem razlikovanju med oceno tveganja in obvladovanjem tveganja, velja za vzor preostalemu svetu. Kakovost hrane postaja v današnji zdravstveno ozaveščeni družbi, v kateri sta prehrana in zdravje vedno bolj povezana, vse pomembnejša. EU ima ponovno vodilno vlogo v razpravah na tem področju in spodbuja, tako v izobraževalnem smislu kot tudi pri razvoju politik, standarde za zdravo hrano ter se pri tem opira na dejavno zavezanost zainteresiranih strani in informiranje potrošnikov.

– Vprašanje okoljske trajnosti, ki postaja globalna prednostna naloga in vzbuja vse večjo skrb v naši družbi, je tesno povezano s hrano. Izpostaviti bi bilo treba tudi dosežke EU v sektorju trajnostne energije, zlasti pri učinkoviti uporabi in trajnostni proizvodnji energije. Pri tem bi lahko preučili tudi vplive pobude Trajnostna energija za vse, ki se je začela izvajati leta 2012.

– Nenazadnje bi bil Expo odlična priložnost, da se nadgradijo dejavnosti in dosežki EU na področju raziskav in inovacij, na primer s predstavitvijo rezultatov pomembnih projektov na področju raziskav in razvoja, financiranih z okvirnimi programi EU, ki so pomembni za prihodnost hrane in kmetijstva, med drugim tudi v okviru znanstvenega programa Expa.

Expo ter kulturni in znanstveni dogodki

Na Expu bodo imeli vsi udeleženci izjemno priložnost, da organizirajo kulturne in znanstvene dogodke (konference, seminarje, začasne razstave itd.), na katerih bodo lahko nadalje širili ključna sporočila EU, boljše komunicirali in spodbujali izmenjavo z državljani. Zaradi proračunskih omejitev in omejitve delovne obremenitve ter za povečanje vpliva bo treba te dogodke dolgoročno načrtovati.

Poleg tega bi lahko ustrezni dogodki, ki so že napovedani za leto 2015, potekali na Expu v Milanu namesto na kakšni drugi lokaciji.

Kar zadeva znanstvene dogodke, se Skupno raziskovalno središče (JRC) Evropske komisije nahaja v Ispri, ki je le 60 km oddaljena od lokacije Expa in ima več poskusnih laboratorijev, vključno z referenčnima laboratorijema EU za snovi, namenjene za stik z živili, in gensko spremenjena živila in krmo. V Skupnem raziskovalnem središču (JRC) se prav tako opravljajo raziskovalne dejavnosti, tesno povezane s tem področjem, na primer v zvezi z gospodarjenjem z vodo, podnebnimi spremembami, rabo zemljišč, dezertifikacijo, biogorivi itd. Kot priprave na Expo JRC trenutno gradi nov center za obiskovalce, ki bo lahko sprejel večje število obiskovalcev. JRC bo nudil pomoč in infrastrukturo drugim institucijam, ki bi želele organizirati strokovne dogodke v Ispri vzporedno z drugimi dogodki na Expu. Za zainteresirane strokovnjake in raziskovalce, ki si želijo obiskati lokacijo JRC v Ispri, bi lahko organizirali reden posebni prevoz.

5. Sklepi in ukrepi, ki jih je treba sprejeti

Expo Milano 2015 je edinstvena priložnost za EU, da okrepi svojo vlogo globalnega akterja pri razvijanju prihodnjih pobud na področju hrane in trajnosti, da izboljša komunikacijo z državljani ter jim predstavi pretekle dosežke in cilje za prihodnost. Da bi imela čim večji vpliv, bi bilo primerno, da bi imela EU svoj prostor in bila tako čim bolj opazna. Ta prostor so ponudili italijanski organizatorji in bi ga bilo treba najeti.

Da bi zagotovili najboljše razmerje med kakovostjo in ceno, bi se bilo treba že zgodaj začeti pripravljati na udeležbo EU in upoštevati trenutne proračunske omejitve. Glede na te omejitve Komisija predlaga omejitev fizične prisotnosti EU za polovico velikosti prostora, ki ga je imela na zadnji evropski razstavi Expo v Hannovru leta 2000. Za to bodo potrebna osrednja proračunska sredstva v višini 10 milijonov EUR, ki bodo porazdeljena med letoma 2014 in 2015. Leta 2015 bo treba iz obstoječega ali načrtovanega proračuna črpati dodatna sredstva za organizacijo tematskih prireditev in razstav.

Komisija poziva Parlament in druge zainteresirane institucije EU, naj pri tem tesno sodelujejo, da bi s skupnim pristopom EU in skladnimi političnimi sporočili javnosti imeli kar največ koristi od Expa.

* * *

[1] http://www.padiglioneitaliaexpo2015.com/RLExpoImpaginatocompleto.pdf

[2] Na svetovni razstavi Expo 2010 v Šanghaju je EU gostila Belgija v svojem paviljonu.